Mill-ġimgħa d-dieħla l-passiġġieri li jaslu bl-ajru minn kull pajjiż se jintalbu jagħmlu dikjarazzjoni bil-miktub jekk fl-aħħar tliet ġimgħat kinux fil-pajjiżi milquta mill-Ebola jiġifieri l-Liberja, il-Guinea u s-Sierra Leone.  Fi stqarrija parlamentari, is-Segretarju Parlamentari Chris Fearne qal li jittieħdu passi kriminali fil-konfront ta’ min jagħti tagħrif żbaljat. Dawk li jkunu żaru dawn il-pajjiżi immedjatament jinżammu fi kwarantina. Din hija waħda mill-miżuri addizzjonali li qed tieħu Malta biex tilqa’ għall-virus tal-infezzjoni tal-Ebola. Chris Fearne qal li l-vjaġġaturi li jaslu bil-baħar se jkollhom jimlew il-passenger card bħal dawk li jaslu bl-ajru waqt li baħrin fuq vapuri merkantili jsirilhom eżami mediku mal-wasla tagħhom f’Malta. Immigranti irregolari li jaslu bil-baħar se jiġu eżaminati medikament wieħed wieħed u jekk ikun hemm bżonn jinżammu fi kwarantina.  Dawk l-immigranti li jaslu bid-dgħajsa u ma jkunx ċert minn fejn ikunu ġew, se jinżammu fil-kwarantina u jsir monitoraġġ medika kuljum għal-tliet ġimgħat sħaħ. Is-Segretarju Parlamentari Fearne qal ukoll illi f’Malta twaqqaf kumitat ta’ moniteraġġ bir-responsabbiltà li jwettaq pjan ta’ azzjoni kontra l-marda. Hu qal li l-oppożizzjoni hija rappreżentata fuq dan il-Kumitat li mistenni jiddiskuti wkoll il-proposti li ressqet l-Oppożizzjoni dwar l-Ebola. Huwa qal illi ġiet stabbilità proċedura ta’ ħidma għall-identifikazzjoni bikrija ta’ każijiet ta’ suspett ta’ Ebola. Għalhekk twaqqfu kliniċi fl-ajruport u fil-freepoort fejn hemm ukoll ilbies protettiv. Hu kkonkluda li l-infezzjoni tal-Ebola hija theddida serja ħafna u l-Gvern qed jagħmel dak kollu li hemm bżonn biex tingħata l-aħjar protezzjoni għall-poplu, u għalhekk jistenna l-koperazzjoni ta’ kulħadd. Is-Segretarju Parlamentari Chris Fearne wieġeb għal għadd ta’ mistoqsijiet miż-żewġ naħat tal-Kamra.